**Tautsaimniecības komitejas**

**SĒDES PROTOKOLS** */IZRAKSTS/*

**18.01. 2023 Protokola numurs Nr.1**

**Sēdi vada: A.Okmanis**

**Protokolē: A. Salmiņš**

**Sēdē piedalās: skatīt reģistrācijas lapas**

**Tiešraides pieslēgumu skaits: 74**

**Sēdi sāk plkst.: 13:00**

**1.Aktualitātes atkritumu apsaimniekošanas jautājumos un grozījumi Atkritumu apsaimniekošanas likumā (atkritumu apsaimniekošanas reģionu robežas, reģionālie centri, reģionālie plāni, dalītā vākšana un investīciju plāni, citi jautājumi.**

**(A. Ķēniņš, S. Sproģe, R. Vesere, G. Kukainis, E. Atlācis, R. Ragainis, K. Stars, A. Caunītis, A. Okmanis)**

VARAM Valsts sekretāra vietnieks vides aizsardzības jautājumos **Andris Ķēniņš** un Vides aizsardzības departamenta direktore **Rudīte Vesere** informē par Atkritumu apsaimniekošanas likuma grozījumiem (prezentācija pielikumā).

Likumprojektā ietvertie grozījumi:

Atkritumu apsaimniekošanas valsts plāna 2021.-2028.gadam ieviešanas nodrošināšana:

- noteikta reģionālo atkritumu apsaimniekošanas centru izveidošanas kārtība un funkcijas

Atkritumu apsaimniekošanas darbību kontroles uzlabošana: - precizētas prasības finanšu nodrošinājuma piemērošanai atkritumu apsaimniekošanas darbībām - precizētas prasības sadzīves atkritumu sadedzināšanai - noteiktas prasības komercdarbības ar atkritumiem reklamēšanai

- noteiktas tiesības Valsts vides dienesta darbiniekiem veikt kontrolpirkumus

Administratīvā sloga mazināšana:

- atceltas licences metālu atgriezumu un lūžņu iepirkšanai

- atvieglotas prasības mazumtirgotājiem, kas savā komercdarbības veikšanas vietā rada vismaz divdesmit tonnas izlietotā iepakojuma mēnesī

Ražotāju paplašinātās atbildības sistēmas piemērošanas nostiprināšana: - noteiktas prasības riepu ražotājam nodrošināt attiecīgo atkritumu pieņemšanu, savākšanu, apstrādi un pārstrādi, kā arī pienākums segt šo darbību izmaksas un sabiedrības informēšanas pasākumu izmaksas.

- tiek noteikta ražotāju paplašinātās atbildības principa piemērošana tekstilizstrādājumiem (apģērbs, apavi un mājas tekstils).

**Reģionālais atkritumu apsaimniekošanas centra (RAAC)definīcija** – publiskas personas, publiski privāta vai privāta kapitālsabiedrība, kas veic attiecīgā atkritumu apsaimniekošanas reģiona pašvaldību deleģētās funkcijas, īstenojot valsts atkritumu apsaimniekošanas plānā un reģionālajā atkritumu apsaimniekošanas plānā noteiktos atkritumu apsaimniekošanas mērķus.

RAAC funkcijas (pašvaldības var deleģēt):

1)nodrošināt atkritumu apsaimniekošanas reģionālā plāna ieviešanu, ņemot vērā šajā likumā noteikto pašvaldību kompetenci atkritumu apsaimniekošanas jomā;

2)patstāvīgi vai sadarbībā ar attiecīgā atkritumu apsaimniekošanas reģiona pašvaldībām un šā likuma 18. pantā noteiktajā kārtībā izraudzīto atkritumu apsaimniekotāju veicināt iedzīvotāju aktīvu iesaisti atkritumu šķirošanā, rīkojot izglītošanas pasākumus un atkritumu šķirošanu veicinošas kampaņas, kā arī atbalstot iedzīvotāju iniciatīvas;

3) apkopot informāciju par sadzīves atkritumu apsaimniekošanu attiecīgajā atkritumu apsaimniekošanas reģionā un katrā atkritumu apsaimniekošanas reģiona pašvaldībā, kura ietilpst attiecīgajā reģionālajā atkritumu apsaimniekošanas centrā, lai izvērtētu atkritumu pārstrādes un atkritumu apglabāšanas samazināšanas mērķu izpildi, un pēc pieprasījuma sniegt to valsts un pašvaldību iestādēm

Pašvaldība lēmumā nosaka atsevišķu maksu par bioloģiski noārdāmo atkritumu savākšanu, pārvadāšanu, pārkraušanu, šķirošanu un citām normatīvajos aktos noteiktajām darbībām, ko veic pirms atkritumu reģenerācijas un kas samazina apglabājamo atkritumu apjomu atbilstoši līgumam, kuru noslēgusi pašvaldība un atkritumu apsaimniekotājs. 39.1 pants. Maksu par dalīti savākto bioloģisko atkritumu apsaimniekošanu pašvaldība nosaka 80 procentu apmērā no šā likuma 39. panta pirmajā daļā noteiktās maksas. Likumprojekts – Aizstāt 39.1 pantā skaitli "80" ar skaitli "60".

Precizēts Atkritumu apsaimniekošanas likuma 20.pantā ietvertais deleģējums Ministru kabinetam noteikt:

1)sadzīves atkritumu atsevišķu savākšanā ietveramās atkritumu kategorijas un sistēmas izveidošanas termiņus;

2) atkritumu sagatavošanas atkārtotai izmantošanai, pārstrādes un materiālu reģenerācijas mērķus;

3) mērķus būvniecības un būvju nojaukšanas atkritumu sagatavošanai atkārtotai izmantošanai, pārstrādei vai materiālu reģenerācijai, tai skaitā izmantošanu izrakto tilpju aizpildīšanai.

LPS padomniece **Sniedze Sproģe** iepazīstina ar pašvaldību iesniegtajiem un diskusijās saņemtajiem priekšlikumiem (prezentācija pielikumā).

Tuvākajā laikā **risināmie jautājumi,** lai sasniegtu atkritumu apsaimniekošanas mērķus, kas noteikti 2 gadus atpakaļ pieņemtajā Atkritumu apsaimniekošanas valsts plānā 2021.-2028.gadam un citos normatīvajos aktos:

- turpinās kapitālsabiedrību (KS) izvērtēšana un jāpilda konkurences nosacījumi(neiespējami konkurences neitralitāti ievērot pašvaldību autonomo funkciju jomās!) ;

- laba ziņa, ka gatavojas Ražotāju atbildības sistēmas (RAS) ieviešanai riepām, tekstilam;

- izaicinājums- līdz gada beigām jāsagatavojas visā Latvijā bioloģiski noārdāmo atkritumu (BNA) dalītai vākšanai, bet nav kritēriji sistēmas ieviešanai!

- lēni notiek būvniecības atkritumu pieņemšanas vietu sagatavošana (laba privātā biznesa niša, ko, diemžēl, neaizpilda);

- zaļā iepirkuma prasības, t.sk., arī auto nomaiņai – vai būs investīcijas?

- maksā, cik izmet!- atkārtoti jāuzdod jautājums, kuram pienākums mazināt nepārstrādājamos atkritumus un aktivizēt pārstrādi tiem materiāliem, ko var pārstrādāt un izmantot atkārtoti vai enerģijas ieguvei? Pašvaldības šim ir pa vidu! Par daudz iejaukšanās sadzīves atkritumu savākšanas procesos! Dalīti jāvāc būtu tie materiāli, kam noiets un saprotami, kur likt gala produktu! BNA cena- politiska (likumā noteikta!), vai 60% no nešķiroto cenas būs optimāla, ja dārgi pārstrādātais produkts der tikai šūnu apklāšanai (tātad – paliek kā atkritums faktiski!) Jānosaka kritēriji, kad sistēmu var uzskatīt par ieviestu un tad mainīt maksu par BNA!

Grozījumi atkritumu apsaimniekošanas likumā- priekšlikumi 2.lasījumam jāiesniedz līdz 20.01.2023.

**Atkritumu apsaimniekošanas reģioni un reģionālie plāni** – kopš 2022.gada jūnija nav “kustības” un vēl arvien nav skaidrības par reģionu skaitu un robežām;

Nevar tādēļ arī izveidot reģionālos atkritumu apsaimniekošanas centrus (RAAC);

Kāds izskatās reāls termiņš reģionālo plānu izstrādei? – vairāku pašvaldību atbilde : gada laikā no MK noteikumu pieņemšanas brīža par robežām! (IVN, sabiedriskās apspriešanas – tam visam vajag laiku!)

Kas notiks ar Vidusdaugavas atkritumu apsaimniekošanas reģionu un 4 pašvaldību izveidoto kapitālsabiedrību? – pašvaldības redz tikai 2 variantus: vai nu turpina darbu visas kopā, veido savu RAAC, var iekļauties kopā lielākā atkritumu reģionā, vai arī valsts pārņem visas saistības, kas līdz šim un pēcuzraudzību, poligona apsaimniekošanu! Ja ministrijām (VARAM un FM) ir piedāvājums, tad tas jāapspriež visiem kopā (Aizkraukles, Jēkabpils, Madonas un Varakļānu novadiem, LPS, VARAM un FM!), lai lietas ātrāk virzītos uz priekšu! Tas kavē arī visiem pārējiem darbu!

Pārejas noteikumu 49.p. jāmaina termiņš: “Atkritumu apsaimniekošanas reģionos ietilpstošās pašvaldības līdz 2023. gada 30. jūnijam izstrādā un apstiprina atkritumu apsaimniekošanas reģionālos plānus vai atkritumu apsaimniekošanas plānu pašvaldības administratīvajai teritorijai, ja pašvaldība nepiekrīt apstiprināt atkritumu apsaimniekošanas reģionālo plānu, laikposmam līdz 2027. gada 30. decembrim”.

Ministru kabinets nosaka atkritumu apsaimniekošanas reģionus un to robežas (10.p.1.d.un Likumprojekta anotācijas 3.problēma) – kad varam to sagaidīt?

“RAAC- publiskas personas, publiski privāta vai privāta kapitālsabiedrība, kas veic attiecīgā atkritumu apsaimniekošanas reģiona pašvaldību deleģētās funkcijas, īstenojot valsts atkritumu apsaimniekošanas plānā un reģionālajā atkritumu apsaimniekošanas plānā noteiktos atkritumu apsaimniekošanas mērķus”- šajā definīcijā divas neskaidras lietas, ko jālūdz juristiem precizēt: vai termini atbilst Publiskas personas kapitāla daļu un kapitālsabiedrību (KS) pārvaldības likumam un vēlāk nebūs problēmas, ka viens veids vispār izslēgts no definīcijas? Tagad ir 2 veidu kapitālsabiedrības- publiski privātas un privāta.

KS pārvaldības likumā : publiskas personas kapitālsabiedrība — kapitālsabiedrība, kurā visas kapitāla daļas vai balsstiesīgās akcijas pieder vienai publiskai personai (sadzīves atkritumu apsaimniekošanas gadījumā- tādu nav);

publiskas personas kontrolēta kapitālsabiedrība —kapitālsabiedrība, kurā vienai vai vairākām publiskām personām ir tieša izšķirošā ietekme (arī nav);

publiski privātā kapitālsabiedrība — kapitālsabiedrība, kurā visas kapitāla daļas vai balsstiesīgās akcijas pieder vairākām publiskām personām (9 poligoni);

privātā kapitālsabiedrība — kapitālsabiedrība, kurā kapitāla daļas vai akcijas pieder publiskai personai un citai personai (izņemot personāla akciju īpašniekus)- viens poligons;

Otra lieta, kas definīcijā jāprecizē: **pašvaldība deleģē pārvaldes uzdevumus** nevis funkcijas. (Valsts pārvaldes iekārtas likums. V nodaļa. Atsevišķu pārvaldes uzdevumu deleģēšana – “41.pants. (1) Publiska persona var deleģēt pārvaldes uzdevumus, kuru izpilde ietilpst šīs publiskās personas vai tās iestādes kompetencē. Deleģējot pārvaldes uzdevumus, par funkcijas izpildi kopumā atbild attiecīgā publiskā persona.”)

Lai atkritumu apsaimniekošanas jautājumus un atbildību par uzņemto mērķu izpildi patiešām nodrošinātu, vajag visām iesaistītajām pusēm vienoties par atbildību, iespējām un uzraudzību! Tādēļ aicinām VARAM atbalstīt pašvaldības diskusijā par **konkurences nosacījumu** pārskatīšanu pašvaldību autonomo funkciju izpildes nodrošināšanā, lai tos salāgotu ar *in hause* nosacījumiem, lai pašvaldībām pēc izvērtēšanas ir tiesības izvēlēties, kā vislabāk savā teritorijā nodrošināt iedzīvotājiem kvalitatīvu pakalpojumu- sniedzot to ar publiskās KS, publiski privātās KS, vai partnerībā ar privāto KS, vai izraudzīties iepirkuma procedūrā privāto KS konkrētu uzdevumu veikšanai, bet pašvaldībai ir instrumenti, kā nodrošināt uzraudzību, lai pašvaldības deleģētie uzdevumi patiešām arī tiek izpildīti.

MK nosaka, ko vākt dalīti, pārstrādes un reģenerācijas mērķus un termiņus, kad tie jāsasniedz! - **Jaunās investīcijas**- kad par tām sāks diskusiju? To jādara jau tagad, lai reģionālajos plānos var salikt jau izrunātas lietas!!! Kad būs plāni gatavi, tad pieprecizēt, apstiprināt un sākt darbus! Lielās investīcijas jau aptuveni skaidras, mazās paspēs ieviest līdz 2028.gadam!

**Dabas resursu nodoklis** (DRN) pieaug, bet- kur paliek? DRN likuma mērķi ir skaidri noteikti (likuma 2.pants- Dabas resursu nodokļa mērķis ir veicināt dabas resursu ekonomiski efektīvu izmantošanu, ierobežot vides piesārņošanu, samazināt vidi piesārņojošas produkcijas ražošanu un realizāciju, veicināt jaunu, vidi saudzējošu tehnoloģiju ieviešanu, atbalstīt tautsaimniecības ilgtspējīgu attīstību, kā arī finansiāli nodrošināt vides aizsardzības pasākumus”). Likuma 29. pants nosaka, kā no šī nodokļa maksājumiem iegūto pašvaldības pamatbudžeta līdzekļus izmanto, bet valstij šādu uzdevumu likumā nav. Tie ir nodokļu maksātājiem un stingri noteikti pašvaldībām, bet gandrīz visa nauda paliek valsts budžetā! Absurds! Likums nosaka, kā nodokli sadala, bet 2023.g.budžeta projektā pat to neparedz. DRN likums nosaka“- no 2023. gada 85 procentus — valsts pamatbudžetā un 15 procentus — tās vietējās pašvaldības pamatbudžetā, kuras teritorijā tiek veikta atkritumu apglabāšana ; bīstamo atkritumu iemaksas ieskaita 80 procentus — valsts pamatbudžetā un 20 procentus — tās vietējās pašvaldības pamatbudžetā, kuras teritorijā tiek veikta atkritumu apglabāšana.”.

**Komiteja nolemj:**

1. Pieņemt A.Kēniņa un R. Veseres sniegto informāciju zināšanai
2. Akceptēt sekojošus grozījumus likumprojektam “Grozījumi atkritumu apsaimniekošanas likumā”
   1. Precizēt (1.p.29.p.) RAAC definīciju sekojoši - «Reģionālais atkritumu apsaimniekošanas centrs - publiskas personas, publiski privāta vai privāta kapitālsabiedrība, kas veic attiecīgā atkritumu apsaimniekošanas reģiona pašvaldību deleģētos pārvaldes uzdevumus….»
   2. Precizēt termiņu - Atkritumu apsaimniekošanas reģionos ietilpstošās pašvaldības līdz 2023. gada 31.decembrim (vai garāku termiņu, ja tuvākā laikā netiek pieņemti MK noteikumi par atkritumu apsaimniekošanas reģionu robežām) izstrādā un apstiprina atkritumu apsaimniekošanas reģionālos plānus.
   3. Svītrot likumprojektā normu “Aizstāt 39.1 pantā skaitli "80" ar skaitli "60"” līdz nav noteikti BNA ieviešanas sistēmas kritēriji.
3. Aicināt VARAM tuvāko mēneša laikā organizēt diskusiju
   1. par DRN likuma grozījumiem, paredzot iespēju atjaunot dabas resursu nodokļa iemaksu procentuālo sadalījumu starp valsts un pašvaldību budžetiem tādā apmērā, kā to paredzēja “Dabas resursu nodokļa likums” pirms 2019. gada 28. novembra grozījumiem,
   2. par kārtību, kādā dabas resursu nodoklis par atkritumu apglabāšanu tiek iemaksāts ne tikai tās vietējās pašvaldības pamatbudžetā, kuras teritorijā tiek veikta atkritumu apglabāšana, bet visu pašvaldību budžetos, kas organizē atkritumu apsaimniekošanu.
   3. par investīcijām infrastruktūras atjaunošanai vai jaunas izveidei, lai sasniegtu Valsts Atkritumu apsaimniekošanas plānā noteiktos mērķus

LPS Tautsaimniecības komitejas vadītājs A.Okmanis

A.Salmiņš

S.Sproģe

IZRAKSTS PAREIZS: LPS padomniece S.Sproģe.